Source: https://www.riigiteataja.ee/kohtulahendite_liigitus.html?jaotus=juur.206106664.206108257.206109246.206109319.206109322&kokkuvotted=false&jaotusedVaikimisiAvatud=
Timestamp: 2019-10-15 16:30:59+00:00
Document Index: 5327198

Matched Legal Cases: ['Riigikohus ', '§ 65', '§ 86', 'Riigikohus ', 'kohus ', 'kohus ', '§ 330', '§ 65', '§ 86', '§ 170']

3-2-1-141-02 Riigikohus 11.12.2002
Kindlustuslepingust tulenevat nõuet saab kindlustustegevuse seaduse § 65 lg 3 kohaselt tunnustada eelisjärjekorras PankrS § 86 lg-s 1 sätestatud nõuete rahuldamise järkudest eespool. Portfellileping pole kvalifitseeritav kindlustuslepinguna, kuid kui selle alusel on hageja täitnud ülevõetud kindlustuslepingutest tulenevad kohustused kindlustusvõtjate ees ning omandanud nõudeõiguse esialgse kindlustusandja vastu, ei saa ta olla halvemas olukorras kui isikud, kelle nõuded ta omandas.
3-2-1-107-01 Riigikohus 23.10.2001
Tulenevalt TsMS §-st 116 loeb kohus hagi omaksvõtu läbi tõendatuks hagi aluseks olevad asjaolud ning tugineb neile oma lahendis. Seega, kuni kohus pole teinud kostja esitatud hagi õigeksvõtmise avaldusele rajanevat otsust, võib kostja hagi õigeksvõtmisest loobuda.
Apellatsioonikohus, lahendades vaidlust nõude tunnustamise üle pankrotimenetluses, jättis analüüsimata hageja nõuete sisu, aluse ja suuruse. Kohtuotsusest ei selgu, miks üht või teist nõuet ei tunnustata. Eelnevaga on rikutud TsMS § 330 lg-s 4 sätestatut.
Võib tekkida olukord, kus nõuete läbivaatamisel nõuete kaitsmise koosolekul vaidles nõudele vastu võlausaldaja, kelle enda nõuet koosolekul ei tunnustata ja kes nõude tunnustamiseks kohtusse ei pöördu. Sellist isikut ei saa enam lugeda võlausaldajaks, kelle õigusi tema poolt vaidlustatud võlausaldaja nõude või selle rahuldamisjärgu tunnustamine rikuks. Seega tuleb lugeda, et võlausaldaja nõudele pole vastu vaielnud selleks õigustatud isik. Nõude tunnustamise hagi menetlemisel kohtus võib võlausaldaja kasutada kõiki tsiviilkohtumenetluses lubatud tõendeid.
Kindlustustegevuse seadus, mille § 65 lg 3 kohaselt rahuldatakse kõik kindlustuslepingutest tulenevad nõuded, PankrS § 86 lg 1 sätestatud nõuete rahuldamisjärkudest eespool, jõustus 01.08.2000, s.o pärast nõuete kaitsmise koosolekut. Säte on tulenevalt TsÜS § 170 lg-st 2 asjas kohaldatav, kui hageja nõue tuleneb enne seadusemuudatust tehtud kindlustuslepingust.